
„Sărmanii” miliardari ai Securităţii și ingratul popor român 


Pentru cine nu l-a cunoscut, Ioan Niculae ar putea părea un personaj fascinant, 
micul David naţionalist care a avut curajul să se ia la trântă cu tot „Statul 
paralel”. Minunat, de n-ar fi exact invers! În realitate, avem de-a face doar cu 
același tip de afacerist puternic ancorat în „Sistem” și care a știut, după 
Revoluţie, să profite de conjunctura creată - relaţii, bani, oportunităţi. Iar când 
vremurile s-au schimbat și economia românească a cotit-o spre Vest, 
„Sărmanul” ex-șef la Contrainformaţii economice în Securitatea lui Ceaușescu s- 
a trezit dat deoparte și nu înţelege care sunt regulile jocului. 


Aceleași dintotdeauna - cine are banu', comandă muzica, monșer! Nu poţi să rămâi 
intangibil când faci afaceri cu rușii și să aștepți clemenţă din partea americanilor. Viața 
bate filmul și lecţia este una singură: ori mergi pe același drum cu restul țării, ori treci în 
rezervă, ca să folosim un termen apropiat de limbajul și uzanţa subiectului în cauză. Ioan 
Niculae a fost șef la Contrainformaţii economice în Securitatea lui Nicolae Ceaușescu, 
pentru cine nu știe cu cine avem de-a face. O gașcă mai mare, de foști ofițeri de rang 
înalt, a reușit (cum, oare?), imediat după '90, să pună stăpânire pe sectoare strategice 


din economie. Cataramă, Voiculescu, Păunescu, Niculae, cu toţii au activat în vechiul 
„Sistem”, iar după momentul '89 au rămas în cel nou, preluând diverse industrii, de la 
turism la petrochimie. 


Diferența între ei este că unul singur s-a apucat, acum, să acuze jocuri de culise făcute de 
„Statul paralel”. Ceilalţi au înțeles că vremea lor s-a dus, iar business-ul nu se mai face, 
în 2024, cu ancore politice și partidele (plus „săgeţile” aferente) n-au ce căuta prin C.A.- 
uri și tot felul de A.G.A. 

Ioan Niculae strigă „azi” în gura mare că-l jupoaie OMV, americanii, dar nu zice un cuvânt 
despre „ieri”, când punea mâna pe combinatele țării. Cine le-a înstrăinat și pe câţi bani? 
Cum au ajuns în privat coloșii industriei petrochimice, firme cu mii de angajați, piață de 
desfacere și linii de producție? Despre ce fel de privatizare vorbim aici, de tip post- 
sovietic, la fel cum a luat Azovstalul din Ucraina si Ahmetov? 


S-a deschis spălătoria infractorilor dovediți, doar că detergentul folosit este de proasta 
calitate. Și, la ce miros urât emană, niciun balsam nu poate îndepărta duhoarea. 


Într-un interviu reușit ca o campanie de PR ieftină, Niculae ne bate obrazul - „InterAgro, 
care funcţiona din plin cu cele șase combinate chimice, din care cinci de îngrășămite 
chimice și unul de metanol, de la Viromet, Victoria, trebuia să-și plătească din buzunar, 
fără ajutorul niciunei bănci din România, gazele, energia electrică, alte materii prime și 
materiale, transporturile, însemnând zeci de milioane de dolari pe lună”. Cu alte cuvinte, 
de ce trebuie să plătesc eu pentru gaz si electricitate, am atâtea combinate și nu-mi 
permit, pare că se întreabă oligarhul de Zimnicea. 


Dar, cine să fi dat banii dacă nu el? Ce ar fi vrut miliardarul Niculae? Să-i plătească statul 
român (adică, contribuabilul de rând) datoriile și facturile? Să-i spună cineva că se 
cheamă economie de piață și așa funcţionează în toată lumea asta - ai probleme cu 
legea, băncile îţi trântesc ușa-n nas! Şi, să zică mersi, că alţii mai grei, ca Putin, de 
exemplu, că tot s-a plimbat el pe la Moscova, a păţit-o mai rău - SUA i-au blocat 
conturile/depozitele bancare din străinătate! 


Când vorbește despre miile de angajaţi pe care i-a avut, Niculae o face de maniera în care 
dă de înţeles că, de fapt, el a făcut un favor României luându-i fabricile cu tot cu salariaţii 
din dotare. Dacă era rău intenţionat, putea să ceară doar profitul, nici nu se mai încurca 
să dea lefuri la oameni! 


Românii știu cine sunt toţi acești magnați trași deoparte, prinși trecând pe roșu la „Penal”. 
Unii au umplut politica de bani negrii, alții doar au făcut trafic de influență. Cam fiecare a 
sfârșit „încălţat”, iar acum strigă de după colț „M-au lucrat”. La fel face și boss-ul 
InterAgro, care plânge că a fost îndepărtate din și de „Statul paralel”, dar uită când intra 
val-vârtej în biroul lui Victor Ponta, premier pe atunci, și apoi preţul la gaze se schimba 
peste noapte. 


Ioan Niculae arată cu degetul spre Florian Coldea, dar în același timp întoarce privirea de 
la relaţia și legătura ginerelui Ovidiu Toma cu fostul șef al SRI. Cei doi sunt parteneri de 
afaceri, însă Niculae spune, obsesiv, că nu știe nimic. De fapt, nu asistăm la nicio execuție 
a „Statului paralel”. Doar a ieșit din joc tatăl și a intrat fiul, iată esenţa situației de față! 


Și, pentru ca ipocrizia să atingă cote maxime, ne este livrat ca exemplu de afacerist care 
a pătimit de pe urma „Sistemului” și Dorin Cocoș?? Păi, Cocoș însuși a fost „Sistemul” - a 
stat și la baza lui, și la vârful piramidei! Despre cine vorbim aici? Chiar așa am ajuns, să 
fim luaţi de proști?! S-au uitat „combinaţiile” cuplului Udrea-Cocos care, sub umbrelă 
prezidențială, tăia și spânzura în România, deschizând toate ușile ce păreau închise? 


Mai nou, vedem că aruncă tot felul de acuze și Vanghelie. Cică „Statul parale!” l-a trimis 
pe tușă. Nu, a fost electoratul din Sectorul 5! Oamenii de la el din „curte” i-au dat cu tifla 
și acum 4 ani, și pe 9 mai a.c, arătându-i că matrapazlâcurile nu fac casă bună cu 
administrarea unui oraș, iar un manager trebuie să muncească 24/7 pentru dezvoltarea și 
bunăstarea locală, nu să apară la birou câteva ore pe săptămână, că-n restul timpului are 
„combinaţii” de făcut. 


Pungile cu bani și ceasurile cadou nu mai merg în 2024, s-a auzit, domnu' Geoană?! 


